Datum: 1. 12. 2023

Zadeva: Poročanje o izplačilih dohodkov, ki se ne vštevajo oziroma se ne vštevajo v davčno osnovo do določene višine

Za potrebe poročanje o izplačilih dohodkov, ki se ne vštevajo oziroma se ne vštevajo v davčno osnovo do določene višine je bila v [Uradnem listu, št. 60/2022](https://zakonodaja.ulinfotok.si/glasilo-uradni-list-rs/vsebina/2022-01-1369/pravilnik-o-spremembi-in-dopolnitvah-pravilnika-o-dostavi-podatkov-za-odmero-dohodnine) objavljena dopolnitev Pravilnika o dostavi podatkov za odmero dohodnine. Izplačevalci bodo morali za leto 2023 (prvič v letu 2024) poročati o izplačilih prej navedenih dohodkov v datoteki **VIRDOH.DAT** – Podatki o dohodkih, ki se ne vštevajo oziroma se ne vštevajo v davčno osnovo do določene višine.

Rok za oddajo datoteke VIRDOH.DAT je 31. januar tekočega leta za preteklo koledarsko leto (prvič do 31. 1. 2024 za dohodke izplačane v letu 2023). Poroča se izplačilo dohodkov navedenih v spodnji tabeli (v stolpcu 3 so navedene zakonske podlage, ki določajo, da se dohodek všteva oziroma se ne všteva v davčno osnovo do določene višine):

**Tabela vrst dohodkov, ki se ne vštevajo oziroma se ne vštevajo do določene višine v davčno osnovo**

|  |  |  |
| --- | --- | --- |
| **Oznaka VD** | **Vrsta dohodka** | **ZDoh-2** |
| **8204** | Dohodek javnega uslužbenca in funkcionarja, napotenega na delo v tujino | prvi odstavek 42. čl. ZDoh-2 |
| **8205** | Mesečni pavšalni znesek za pokrivanje stroškov opravljanja funkcije v zvezi z delom v volilni enoti | 3. točka prvega odstavka 44. čl. ZDoh-2 |
| **8206** | Povračilo stroškov delojemalcu za plačane premije za individualno zdravstveno zavarovanje z medicinsko asistenco v tujini | 4.a. točka prvega odstavka 44. čl. ZDoh-2 |
| **8207** | Nadomestilo za uporabo lastnega orodja, naprav in predmetov | 6. točka prvega odstavka 44. čl. ZDoh-2 |
| **8208** | Nadomestilo za uporabo lastnih sredstev pri delu na domu | 10. točka prvega odstavka 44. čl. ZDoh-2 |
| **8301** | Dohodek za odstop prostora za izvedbo volitev ali referenduma na državni ali lokalni ravni, izvedenih v skladu z zakonom, če dohodek ne presega 84 eurov. | 4. točka 76. čl. ZDoh-2 |
| **8302** | Dohodek iz življenjskega zavarovanja, ki je sklenjeno za primer smrti in se izplača zaradi smrti osebe; | 3. točka 82. čl. ZDoh-2 |
| **8303** | Dohodek iz življenjskega zavarovanja, pri katerem nastane pravica zahtevati izplačilo zavarovalne vsote po preteku 10 let od dneva sklenitve pogodbe o življ. zavarovanju, sta sklenitelj zavarovanja in upravičenec do zavarovalne vsote ena in ista oseba, in ni podana zahteva za izplačilo odkupne vrednosti police življ. zavarovanja pred potekom roka 10 let | 4. točka 82. čl. ZDoh-2 |
| **8304** | Kadrovska in druga štipendija | 106. člen ZDoh-2 |
| **8305** | Nagrade in priznanja za izjemne dosežke na humanitarnem, znanstveno-raziskovalnem, kulturnem, vzgojno-izobraževalnem, športnem ali socialnem področju ter na področju prostovoljstva, | 1. točka 107. čl. ZDoh-2 |
| **8306** | Dnevna povračila stroškov po pravilih EU izplačana fizični osebi, ki sodeluje v projektu tesnega medinstitucionalnega sodelovanja, in v zvezi s tem prejme le navedene prejemke; | 3. točka 107. čl. ZDoh-2 |
| **8307** | Prejemki, namenjenih pokritju stroškov prevoza, nočitve in dnevnice izplačani fizični osebi, ki se udeleži posveta z mednarodno udeležbo in v zvezi s tem prejme le povračilo stroškov pod pogoji in do višin, ki so določeni za povračila stroškov v predpisu vlade iz 44. člena tega zakona; | 4. točka 107. čl. ZDoh-2 |
| **8308** | Družinske invalidnine in družinski dodatek po zakonu o vojnih invalidih, ki jih prejmejo družinski člani osebe, ki je padla, umrla ali je bila pogrešana pri opravljanju vojaških ali drugih dolžnosti za cilje obrambe ali varnosti Republike Slovenije in družinski člani osebe, ki je na tej podlagi uveljavila status vojaškega vojnega invalida ali civilnega invalida vojne, po njeni smrti. | 7. točka 107. člena ZDoh-2 |
| **8309** | Stroški prevoza, nočitve in dnevnice izplačani fizični osebi pod pogoji iz četrtega odstavka 108. člena ZDoh-2 | četrti odstavek 108. člena ZDoh-2 |
| **8310** | Nadomestilo za osebne stroške prostovoljcu, ki je napoten na opravljanje organiziranega prostovoljskega dela iz tujine v Slovenijo ali iz Slovenije v tujino na podlagi dogovora s prostovoljsko organizacijo | 2. točka petega odstavka 108. člena ZDoh-2 |
| **8311** | Nagrada, ki jo prostovoljska organizacija izplača prostovoljcu za izjemne dosežke | 3. točka petega odstavka 108. člena ZDoh-2 |
| **8312** | Plačilo prostovoljske organizacije za nezgodno zavarovanje prostovoljca | 4. točka petega odstavka 108. člena ZDoh-2 |

Shema za oblikovanje datoteke je objavljena na portalu eDavki, kjer je tudi možno testiranje na odprtem portalu [eDavki - Prva stran (durs.si)](https://beta.edavki.durs.si/EdavkiPortal/OpenPortal/CommonPages/Opdynp/PageA.aspx)

Podatki se pošiljajo za vse fizične osebe, katerim je bil izplačan dohodek, naveden v tabeli. Za poročanje izplačil nerezidentom, ki nimajo slovenske davčne številke, se v polje davčna številka vnese podatek 00000000.

Ločeno se poroča dohodek, ki se ne všteva oziroma se ne všteva do določene višine v davčno osnovo in celoten izplačan dohodek. Za dohodke, ki so izplačani do višine, ki se ne všteva v davčno osnovo, sta podatka enaka.

Primer: izplačilo nadomestila za uporabo lastnih sredstev pri delu na domu v višini 500 eur, od tega se v davčno osnovo všteva 100 eur (za obdavčen del je bil predhodno poslan tudi REK-O obrazec).

V polje dohodek se vpiše podatek 400,00, v polje celoten dohodek 500,00.